جعفر مسعود حسنی ندوی

جعفر مسعود حسنی ندوی (13 ستمبر 1965ء – 15 جنوری 2025ء) بھارت سے تعلق رکھنے والے ایک عالم دین، معلم، مصنف، ادیب اور مترجم تھے۔ وہ ندوۃ العلماء، لکھنؤ سے وابستہ تھے اور 2023ء سے 2025ء میں اپنی وفات تک ندوۃ العلماء کے ناظرِ عام رہے۔ جعفر مسعود ندوی پندرہ روزہ عربی جریدے الرائد کے مدیرِ اعلیٰ بھی تھے۔ انھوں نے ادب اسلامی کے فروغ میں اہم کردار ادا کیا اور عالمی رابطۂ ادبِ اسلامی کے جنرل سیکریٹری اور بعد میں صدر کی حیثیت سے خدمات انجام دیں۔ فکر اسلامی، تاریخ اور ادب پر عربی اور اردو میں ان کی تحریریں اور تراجم معروف ہیں۔

 ابتدائی و تعلیمی زندگی 
جعفر مسعود حسنی ندوی 13 ستمبر 1965 کو تکیہ کلاں، رائے بریلی، اتر پردیش، بھارت کے ایک ایسے خانوادے میں پیدا ہوئے جو علمی و روحانی پس منظر کے حوالے سے معروف تھا۔ ان کے والد واضح رشید حسنی ندوی عربی زبان کے مصنف اور صحافی تھے، جب کہ ان کے چچا و سسر محمد رابع حسنی ندوی ایک معروف عالم دین و ملی رہنما ہونے کے ساتھ ساتھ ندوۃ العلماء کے ناظم تھے۔

انھوں نے اپنی ابتدائی تعلیم رائے بریلی میں مکمل کی، قرآن مجید حفظ کیا اور بعد میں دار العلوم ندوۃ العلماء، لکھنؤ میں داخلہ لیا۔ انھوں نے 1981ء میں عالمیت کی سند اور 1983ء میں فضیلت کی سند حاصل کی۔ اس کے بعد انھوں نے 1986ء میں لکھنؤ یونیورسٹی سے عربی میں ایم اے کیا اور 1990ء میں شاہ سعود یونیورسٹی میں تدریب المعلمین یعنی تدریسی تربیت کا نصاب مکمل کیا۔

 عملی زندگی 
جعفر مسعود حسنی ندوی نے 1985ء میں لکھنؤ میں ندوۃ العلماء کی شاخ مدرسہ عالیہ عرفانیہ میں حدیث اور عربی ادب کے استاد کے طور پر اپنی عملی زندگی کا آغاز کیا۔ اس دوران انھوں نے سماجی علوم بھی پڑھائے اور علمی و اسلامی موضوعات پر اپنی فہم کو وسعت دی۔

2013ء میں انھیں ندوۃ العلماء کے زیر اہتمام شائع ہونے والے عربی پندرہ روزہ جریدے الرائد کا مدیرِ تحریر مقرر کیا گیا اور 2019ء میں وہ اس کے مدیرِ اعلیٰ بنے۔

انھوں نے ندوۃ العلماء کے ناظرِ عام اور مجلسِ تحقیقات و نشریاتِ اسلام، لکھنؤ کے سیکرٹری کے طور پر بھی خدمات انجام دیں۔

مزید برآں، انھوں نے بین الاقوامی رابطہ ادب اسلامی () کے جنرل سیکرٹری پھر اس کے صدر کی حیثیت سے خدمات انجام دیں۔

 قلمی زندگی 
جعفر مسعود حسنی ندوی نے کم عمری میں ہی لکھنا شروع کیا اور ادب، اسلامی فکر اور اسلامی تاریخ جیسے موضوعات پر علمی و ادبی مضامین اردو اور عربی میں تحریر کیے۔ ان کی تحریریں عربی رسالے الرائد اور اردو رسالے تعمیرِ حیات اور دیگر رسائل و اخبارات میں باقاعدگی سے شائع ہوتی رہیں۔ انھوں نے متعدد اردو مضامین، تحقیقی مقالے، ادبی تصانیف اور سیاسی تحریروں کا عربی میں ترجمہ بھی کیا، جن میں مکمل کتابیں بھی شامل ہیں۔ ان کی چند مشہور تصانیف درج ذیل ہیں:
 فی مسیرة الحیاة – ابو الحسن علی حسنی ندوی کی کتاب کاروانِ زندگی کا عربی ترجمہ۔
 الشیخ محمد یوسف الکاندھلوی: حیاته و منہجه فی الدعوۃ – محمد ثانی حسنی ندوی کی اردو کتاب کا عربی ترجمہ۔
 الإمام المحدث محمد زکریا الکاندھلوی و معاثرہ العلمیۃ – ابو الحسن علی حسنی ندوی کی اردو کتاب کا عربی ترجمہ۔
 دعوة للتأمل و التفکر – اردو زبان میں اصل تصنیف ()۔
 بصائر – ابو الحسن علی حسنی ندوی کی عربی کتاب کا اردو ترجمہ۔

 وفات 
جعفر مسعود حسنی ندوی کا انتقال 15 جنوری 2025ء کو بھارت کے شہر لکھنؤ میں ایک ٹریفک حادثے میں ہوا۔ یہ حادثہ لکھنؤ-الہ آباد ہائی وے پر پیش آیا۔ شمسی تقویم کے لحاظ سے، انھوں نے 59 سال کی عمر پائی۔

ان کی تدفین 16 جنوری 2025ء کو تکیہ کلاں، رائے بریلی میں ان کے آبائی قبرستان میں ہوئی۔ جنازے کی نماز بلال عبد الحی حسنی ندوی، ناظم ندوۃ العلماء، نے پڑھائی۔ جنازے میں کثیر تعداد میں افراد نے شرکت کی۔

متعدد اہم شخصیات نے ان کے انتقال پر تعزیت کا اظہار کیا، جن میں خالد سیف اللہ رحمانی (صدر آل انڈیا مسلم پرسنل لا بورڈ)، اکھلیش یادو (صدر سماجوادی پارٹی)،چندرشیکھر آزاد (صدر آزاد سماج پارٹی)، خلیل الرحمن سجاد نعمانی، آکسفورڈ یونیورسٹی سے محمد اکرم ندوی،سید احمد بخاری (شاہی امام جامع مسجد، دہلی)، اور پرینکا گاندھی (ناظم عمومی آل انڈیا کانگریس کمیٹی)، شامل ہیں۔ ملک اور بیرونِ ملک کی کئی ممتاز شخصیات نے ان کی وفات پر افسوس کا اظہار کیا۔
 حوالہ جات 

زمرہ:1965ء کی پیدائشیں
زمرہ:2025ء کی وفیات
زمرہ:بیسویں صدی کے ہندوستانی اسکالر
زمرہ:بھارت کے سنی علما
زمرہ:بھارتی مترجمین
زمرہ:بھارتی مصنفین
زمرہ:بھارتی معلمین
زمرہ:شاہ سعود یونیورسٹی کے فضلا
زمرہ:ضلع رائے بریلی کی شخصیات
زمرہ:عربی سے اردو مترجمین
زمرہ:لکھنؤ یونیورسٹی کے فضلا
زمرہ:ندوی فضلا
زمرہ:اردو مصنفین
زمرہ:بھارتی مرد مصنفین
زمرہ:بھارتی مسلم شخصیات
زمرہ:بھارتی آپ بیتیاں